አቶ መለስ ሃገራዊ ደህንነትን በማስቀደም የውጭ ግንኙነትን ያጠናከሩ መሪ እንደነበሩ ተመለከተ
– የቀድሞው ጠቅላይ ሚኒስትር መለስ ዜናዊ ልማትና ዴሞክራሲን በኢትዮጵያ ለማስፈን ወሳኝ ፖሊሲዎችን በመቅረጽ ውጤታማ ስራዎችን መስራታቸውን የተለያዩ ጥናቶች አሳዩ።የአዲስ አበባ ዩኒቨርሲቲ ዛሬ ባካሄደው የፓናል ውይይት የቀድሞው የኢፌድሪ ጠቅላይ ሚኒስትር አቶ መለስ ዜናዊ ለዴሞክራሲ ስርአት ግንባታ የነበራቸው እይታና አስተዋፅኦ በተለያየ መልኩ ተዳስዋል። በእሳቸው የአመራር ዘመን ኢትዮጵያ በበርካታ ዘርፎች በሃገሪቱ  የተመዘገቡ አበረታች ውጤቶች እንደማሳያ የተጠቀሱ ሲሆን ፥ ሃገራዊ ደህንነትንና የውጭ ግንኙነትን በቀዳሚነት የተመለከተው ጥናት አቶ መለስ ለሃገራዊ ደህንነት ቅድሚያ በመስጠት የውጭ ግንኙነትን ማጠናከር መቻላቸውን ምሁራኑ አንስተዋል። በአባይ ውሃ ዙሪያ ፍትሃዊ አጠቃቀም እንዲኖር ያደረጉት እንቅስቃሴና በአፍሪካ ህብረት ኢትዮጵያ የነበራት ተሳትፎ ፤ በተለይም ለአፍሪካ ሃገራት ሰላምና መረጋጋት ያበረከተችው አስተዋፅኦ አቶ መለስ በውጭ ግንኙነት ከሰሯቸው ስራዎች መካከል ይጠቀሳሉ ነው ያሉት። በድህነት ቅነሳና በምጣኔ ሀብታዊ እድገት ዙሪያ የተገኘው ውጤትም ዴሞክራሲያዊ ስርዓት ለመገንባት ለሰሯቸው ስራዎች ማመላከቻ ሲሆን ፥ በሃገሪቱ ሰላምና መረጋጋት እንዲሰፍን በማድረግ ህዝቡን ለልማት ማንቀሳቀስ መቻል አንዱ የዚህ ስኬት መሰረት ተደርጎ ተወስዷል። አቶ መለስ በነደፏዋቸው ማህበራዊና ኢኮኖሚያዊ ፖሊሲዎችም ሚሊዮኖችን ከከፋ ድህነት ማላቀቅ መቻላቸውንም ነው ምሁራኑ ያነሱት። አሁን ያለው አስደናቂ የኢኮኖሚ እድገት እንዲመዘገብ በትምርት ዘርፍ የታየው እመርታም የራሱ ድርሻ እንደነበረው የሚገልፁት ምሁራኑ ፥ በአጠቃላይ የትምህርት ተደራሽነትና ፍትሃዊነት እንዲረጋገጥ ከፍተኛ ጥረት ማድረጋቸውን አውስተዋል። የራሳቸውን ፖሊሲ ይዘው የድህነት ቅነሳ ትግሉን የጀመሩት አቶ መለስ ፥ የኢትዮጵያ ብሄሮች ፣ ብሄረሰቦችና ህዝቦች በእኩልነትና በአንድነት የሚኖሩባት የበለፀገች ሃገር እንድትኖራቸው ብዙ ስራዎች አከናውነዋል ይላል ጥናቱ። የጤናው መስክም ቢሆን በመለስ የዓመራር ዓመታት ውጤታማነትን በመጎናፀፍ ለዴሞክራሲያዊ ስርዓት ግንባታ ለነበራቸው ቁርጠኝነት ምስክር መሆን መቻሉም ነው የተነሳው። በጤናው ዘርፍ ከተሰሩት አበረታች ስራዎች መካከልም የእናቶችንና የህፃናትን ሞት ለመቀነስ ፣ ወባንና ኤች አይ ቪ/ኤድስን እንዲሁም ቲቢን ለመከላከልና ለመቆጣጠር የተወሰዱት እርምጃዎች ተጠቅሰዋል። በአጠቃላይም በሁሉም የልማት ዘርፎች የአቶ መለስ አሻራ ከህልፈታቸው በኋላም ቢሆን ጎልቶ እየታየ መሆኑን ምሁራኖቹ በውይይቱ ላይ ተናግረዋል። 